Oznámenie Komisie Rade o prechodnom predĺžení a rozšírení mandátu Výboru pre zdravotnú bezpečnosť vzhľadom na pripravovanú všeobecnú zmenu štruktúr, ktoré sa na úrovni EÚ zaoberajú ohrozením zdravia /* KOM/2006/0699 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 16.11.2006 KOM(2006)699 v konecnom znení OZNÁMENIE KOMISIE RADE o prechodnom predĺžení a rozšírení mandátu Výboru pre zdravotnú bezpečnosť vzhľadom na pripravovanú všeobecnú zmenu štruktúr, ktoré sa na úrovni EÚ zaoberajú ohrozením zdravia OBSAH 1. Východisková situácia 3 2. Cieľ a rozsah pôsobnosti 4 3. Úloha Výboru pre zdravotnú bezpečnosť v prechodnej etape (2006–2008) 5 4. Mandát Výboru pre zdravotnú bezpečnosť v prechodnej fáze do roku 2008 5 5. Závery 6 1. VÝCHODISKOVÁ SITUÁCIA Výbor pre zdravotnú bezpečnosť (VZB) ustanovila Rada v roku 2001 po diskusii, ktorá nasledovala po bioteroristických útokoch v USA, keď sa ukázala kľúčová úloha orgánov verejného zdravia v boji proti bioterorizmu. Výbor zodpovedá za výmenu informácií s súvislosti s ohrozením zdravia a poskytovanie informácií a skúseností z oblasti pripravenosti a plánov reakcie, ako aj stratégií krízového manažmentu. Okrem toho VZB zabezpečuje rýchlu komunikáciu v prípade kríz v súvislosti s ohrozením zdravia, koordináciu pripravenosti a reakcie, plánovanie riešenia krízových situácií na úrovni EÚ a reakcie členských štátov. Členov VZB nominovali ministri zdravotníctva koncom roka 2001. Na základe správy útvarov Komisie Rada v roku 2004 preskúmala činnosť VZB. Mandát VZB bol rozšírený, aby sa udržala podpora činnosti Spoločenstva pri príprave na chrípku. Pracovná skupina VZB diskutovala v júni 2005 o možnej pôsobnosti a postavení tohto výboru, najmä so zreteľom na skutočnosť, že Európske centrum pre prevenciu a kontrolu ochorení v Štokholme už pôsobí, a na základe strategického dokumentu o plánovaní všeobecnej pripravenosti na ohrozenie verejného zdravia určila ďalšie činnosti, priority a výsledky, ktoré sa majú dosiahnuť. Výbor pre zdravotnú bezpečnosť nadviazal kontakty so: - sieťou Spoločenstva pre prenosné ochorenia[1], najmä so systémom včasného varovania reakcie (SVVR) a sieťou Spoločenstva na epidemiologický dohľad (SSED), pričom dohľad a epidemiologickú činnosť v súčasnosti zabezpečuje Európske stredisko pre prevenciu a kontrolu ochorení (ESPKO). - Európskym strediskom pre prevenciu a kontrolu prenosných ochorení (ESPKPO). Európske stredisko pre prevenciu a kontrolu prenosných/nákazlivých ochorení dopĺňa činnosť Spoločenstva v oblasti verejného zdravia poskytovaním technického a odborného poradenstva a hodnotením rizika. Európske stredisko pre prevenciu a kontrolu prenosných ochorení je už v plnej prevádzke a očakáva sa, že bude VZB poskytovať stálu vedeckú a technickú podporu a Európskej komisii pomôže pri príprave a uskutočňovaní zasadnutí tohto výboru a jeho pracovných skupín. Na základe práce VZB boli od jeho ustanovenia v roku 2001, okrem iného, prijaté oznámenie Komisie o spolupráci Európskej únie o pripravenosti a reakcii na útoky biologických a chemických látok (zdravotná bezpečnosť)[2]; oznámenia Komisie o pripravenosti na pandemickú chrípku a reakciu Spoločenstva[3], ako aj o posilnenej koordinácii pri plánovaní všeobecnej pripravenosti na ohrozenie verejného zdravia na úrovni EÚ[4]. 2. CIEľ A ROZSAH PÔSOBNOSTI V tomto oznámení sa navrhuje rozšírenie mandátu Výboru pre zdravotnú bezpečnosť na nasledujúce tri roky a rozšírenie rozsahu jeho pôsobnosti, až kým sa neuskutoční všeobecné preskúmanie právnych ustanovení a iných opatrení v oblasti ohrozenia zdravia. Komisia plánuje uskutočniť celkové preskúmanie všetkých právnych predpisov a iných opatrení v oblasti zdravotného ohrozenia a počas roka 2008 pripraviť vhodné návrhy vrátane návrhu na nariadenie o ESPKPO[5] Toto preskúmanie bude zamerané na vytvorenie koherentného a riadneho rámca, ktorý bude tvoriť Európske stredisko pre prevenciu a kontrolu prenosných ochorení a sieť Spoločenstva na epidemiologický dohľad a kontrolu prenosných ochorení a ich podporné štruktúry. . Ako súčasť tohto procesu sa na základe skúseností z tohto prechodného obdobia preskúmajú aj úlohy EPKPO a jeho spolupráca s VZB. V rámci tohto preskúmania sa bude potrebné zamerať na tieto otázky: - Ako riešiť ohrozenie zdravia, ktoré vzniklo bez biologických látok (chemické pôsobenie, znečistenie životného prostredia, rádioaktívne a nukleárne pôsobenie, v dôsledku prírodných faktorov alebo pôsobenia človeka), - Ďalší rozvoj interoperability pri pripravenosti a reakcii na ohrozenie zdravia - Postupy na zabezpečenie koordinovanej komunikácie s verejnosťou, najmä počas krízových situácií ohrozenia zdravia, - Zabezpečenie úplnej komplementárnosti všetkých expertných skupín a výborov pôsobiacich v oblasti ohrozenia zdravia v rámci Komisie i Európskeho strediska pre prevenciu a kontrolu prenosných ochorení, - Zaviesť koherentné postupy na prijímanie rozhodnutí, odporúčaní a usmernení týkajúcich sa ohrozenia zdravia, - Integrované prevádzkovanie existujúcich systémov včasného varovania v oblasti ohrozenia zdravia, pričom sa v plnej miere zohľadní systém oznamovania, ktorý sa má vytvoriť podľa článku 29 bodu (i) smernice 2002/98/ES (postup Spoločenstva na oznamovanie závažných nežiaducich reakcií a udalostí a spôsob oznamovania týkajúci sa ľudskej krvi a krvných zložiek), - Plné zohľadnenie súčasného procesu implementácie revidovaných medzinárodných zdravotných predpisov WHO, - Možnosť pre pozorovateľov z blízkych oblastí a tretích krajín zúčastňovať sa podľa potreby na závažných zasadnutiach. 3. ÚLOHA VÝBORU PRE ZDRAVOTNÚ BEZPEčNOSť V PRECHODNEJ ETAPE (2006–2008) Celkové preskúmanie štruktúr v oblasti ohrozenia zdravia si vyžiada určitý čas, najmä zohľadnenie zhodnotenia aktivít Európskeho strediska pre prevenciu a kontrolu prenosných ochorení, ktoré sa plánuje dokončiť v roku 2008. Mandát VZB by sa však už mal aktualizovať, aby sa pokrylo prechodné obdobie. Základné funkcie VZB sú dvojaké: príprava a riadenie ohrozenia. Prvá z nich pozostáva z fóra na prípravu, ktoré sa zvoláva v pravidelných intervaloch, druhá spočíva v proaktívnej koordinácii krízy zdravotného charakteru, výmene informácií a poradného fóra, ktoré by v čase krízy fungovalo priebežne, najmä ak vzniknú potreby koordinácie medzisektorových bezpečnostných otázok (t. j. významné akcie presahujúce oblasť zdravia). Výbor pre zdravotnú bezpečnosť uľahčuje koordinovanú tvorbu politických rozhodnutí týkajúcich sa otázok verejného zdravia, ktoré sú súčasťou jeho mandátu, a to medzi členskými štátmi a na úrovni EÚ. Zahŕňa to aj príspevok k procesu implementácie medzinárodných zdravotných predpisov WHO, ktoré sú uvedené v oznámení Európskej komisie Európskemu parlamentu a Rade týkajúcom sa medzinárodných zdravotných predpisov[6]. Pripravenosť: V oznámeniach o plánovaní všeobecnej pripravenosti a o pláne EÚ v prípade chrípkovej epidémie sa zdôrazňuje pripravenosť. To si vyžaduje riešiť najzávažnejšie ohrozenia zdravia a spoločnosti v dôsledku biologického, chemického, rádioaktívneho a nukleárneho zamorenia a momentálneho stavu životného prostredia, či už nastal cielene, prirodzeným vývojom alebo náhodne. Výbor pre zdravotnú bezpečnosť vyhodnocuje vedecké a technické poradenstvo, ktoré poskytujú, okrem iného, agentúry EÚ v kontexte politických, spoločenských a dôsledkov na otázky verejného zdravia. V súvislosti s pripravenosťou na chrípkovú epidémiu bude Európske stredisko pre prevenciu a kontrolu prenosných ochorení pokračovať v poskytovaní zodpovedným orgánom vedeckého poradenstva a podpory pri zlepšovaní pripravenosti na úrovni členských štátov i Spoločenstva. Výbor pre zdravotnú bezpečnosť preskúma a skoordinuje výmenu informácií o opatreniach, ktoré sa majú prijať na úrovni členských štátov so zreteľom na ich nadnárodný dosah. Ohrozenie a krízový manažment: Členovia výboru si vymieňajú informácie o ohrozeniach týkajúcich sa zdravia, aby zabezpečili rýchlu komunikáciu v prípade závažnejších situácií, krízových z hľadiska zdravia a poskytli poradenstvo o pripravenosti a reakcii, ako aj o koordinácii plánovania na úrovni EÚ v súvislosti s krízovou situáciou. Pritom sa ráta sa s výmenou informácií a ich oznamovaním, koordináciou výmeny informácií, pokiaľ ide o reakcie týkajúce sa zdravia a opatrenia členských štátov, ako aj koordináciu a spoluprácu v Európe, ak túto koordináciu už nezabezpečuje sieť Spoločenstva. Určia sa zaužívané postupy na zabezpečenie takejto koordinácie a zavedie sa včasná vedecká podpora zo strany Európskeho strediska pre prevenciu a kontrolu prenosných ochorení. 4. Mandát Výboru pre zdravotnú bezpečnosť v prechodnej fáze do roku 2008 Výbor pre zdravotnú bezpečnosť (VZB) poskytuje fórum pre vysokých predstaviteľov členských štátov na koordináciu a poradenstvo pri možnostiach a rozhodnutiach, ktoré majú prijať Rada, Komisia alebo členské štáty v súvislosti s pripravenosťou a reakciou na najvýznamnejšie ohrozenia, na pôsobenie na európskej úrovni ako rozhranie medzi rozličnými zainteresovanými stranami. Výbor pre zdravotnú bezpečnosť tvorí fórum na európskej úrovni, na ktorom sa koordinujú informácie o medzisektorových prístupoch a otázkach zdravotnej bezpečnosti a pripravujú koordinované opatrenia na úrovni jednotlivých štátov. Výbor pre zdravotnú bezpečnosť prispieva k zlepšeniu riadenia zdravotného rizika, ohrozenia a krízového manažmentu na úrovni Spoločenstva a v lenských štátoch tým, že rieši multisektorové a interdisciplinárne otázky. Navrhuje oprimálne riešenia, pričom sa zameriava na prípravné práce pri chemickom, biologickom a rádioaktívnom a nukleárnom ohrození a na najvýznamnejšie zdravotné ohrozenia, akými sú pandemická chrípka, ako aj na nadväzujúce činnosti práce plánovania všeobecnej pripravenosti. Výbor pre zdravotnú bezpečnosť poskytuje zástupcom členských štátov platformu stretnutí v prípade, že je potrebná činnosť, ktorá presahuje bežnú reakciu na situáciu, ktorú zabezpečujú orgány včasného varovania a reakcie, ako sa uvádza v rozhodnutí 2119/98, pretože táto činnosť má multisektorálny charakter alebo preto, že zodpovednosť za túto činnosť majú výlučne členské štáty. Výbor pre zdravotnú bezpečnosť tvoria zástupcovia ministrov zdravotníctva členských štátov EÚ na vysokej úrovni, ktorí sú oprávnení prijímať koordinované rozhodnutia a záväzky so zreteľom na plánovanie pripravenosti a reakcie na najzávažnejšie ohrozenia zdravia. Členstvo vo výbore je obmedzené na jedného zástupcu a jeho(-j) zástupcu za každý členský štát. Nominácie, ktoré predložia ministri zdravotníctva, majú byť adresované Generálnemu riaditeľstvu pre zdravie a ochranu spotrebiteľa pri Európskej komisii. Zástupcov v ňom majú aj Európske centrum pre prevenciu a kontrolu chorôb a Európska agentúra pre hodnotenie liekov. Zástupcovia pristupujúcich členských štátov, WHO, štátov EHP a Švajčiarska sa prizývajú k účasti ako pozorovatelia v diskusiách, ktoré nie sú vyhradené. Na členstvo je potrebná bezpečnostná previerka. Výbor pre zdravotnú bezpečnosť môže delegovať presné úlohy alebo oblasti práce na pracovné skupiny, ktoré sú zložené z jeho členov. Na zasadnutia možno prizývať odborníkov. Výbor schváli operačné postupy a pracovné metódy pre výbor a jeho pracovné skupiny. 5. Závery Komisia vyzýva Radu, aby priajala závery, na základe ktorých bude schválený mandát Výboru pre zdravotnú bezpečnosť, ako sa uvádza vyššie v časti 4 a aby umožnila pokračovanie začatej spolupráce s týmto výborom. [1] Zriadená na základe rozhodnutia Európskeho parlamentu a Rady 2119/98/ES [2] KOM(2003) 320, konečné znenie [3] KOM(2005) 607, konečné znenie [4] KOM(2005) 605, konečné znenie [5] Nariadenie Európskeho parlamentu a Rady (ES) č. 851/2004. [6] KOM(2006) 552, konečné znenie